钦定古今图书集成/历象汇编/庶征典/第006卷 > 《礼记》 > 《礼运》
## 钦定古今图书集成/历象汇编/庶征典/第006卷 > 《礼记》 > 《礼运》

圣王所以顺，山者不使居川，不使渚者居中原，而弗
敝也。用水火金木，饮食必时，合男女，颁爵位，必当年
德，用民必顺，故无水旱昆虫之灾，民无凶饥妖孽之
疾。

〈注〉言大顺之时，阴阳和也，昆虫之灾，螟螽之属也。〈大全〉临川吴氏曰：“居民之顺因于地，时物之顺因于天，昏姻任使、力役之顺因于人，因天地人以行顺道，故天地人之应亦顺，而天地不生水旱、昆虫之灾，人不罹凶饥妖孽之疾。凶谓疫疠，饥谓荒歉，草木等怪为妖，飞走等怪为孽。”

“故天不爱其道，地不爱其宝，人不爱其情。”故天降膏
露，地出醴泉，山出器车，河出马图，凤皇麒麟皆在郊
棷，龟龙在宫沼，其馀鸟兽之卵胎，皆可俯而窥也，则
是无故。先王能修礼以达义，体信以达顺，故此顺之
实也。

〈注〉膏，犹甘也。器，谓若银瓮丹甑也。《马图》，龙马负图而出也。〈大全〉程子曰：“君子修己以敬，笃恭而天下平”，惟上下一于恭敬，则天地自位，万物自育，而四灵毕至矣，此体信达顺之道。